Postadresse: Fylkets hus, Postboks 2560, 7735 Steinkjer

Telefon: 74 17 40 00 Epost: [postmottak@trondelagfylke.no](mailto:postmottak@trondelagfylke.no) Org.nr: 817 920 632

|  |  |
| --- | --- |
| Årsrapport  Mobbeombudet i Trøndelag | Hvordan har det gått?  Mobbeombudet skal støtte og veilede barn, elever og foreldre slik at disse får ivaretatt sine rettigheter til et godt psykososialt miljø i barnehage og grunnskole. Arbeidet foregår både på individ- og systemnivå.  Hans Lieng  Mobbeombud |

# Sammendrag

Denne rapporten er i hovedsak en oversikt over mobbeombudets arbeid fra ombudet overtok ansvaret 1. september 2019 til skoler og barnehager ble stengt 12. mars 2020. Nedstenging av Norge betydde en foreløpig slutt på kompetansebyggende oppdrag ute i kommunene, og veiledning på enhetsnivå. Men mobbingen stoppet ikke. Den fortsatte for mange barn og unge på digitale plattformer.

Hensyn til smittevern ved oppstart av skolene var krevende for mange. Samtidig er det interessant at en annerledes organisering av friminutt og nye gruppeinndelinger ga mange utsatte elever et positivt løft. Flere foreldre fortalte mobbeombudet at deres barn kjente seg tryggere og mer motivert for skolearbeidet i mindre grupper, hvor de møtte få, men dedikerte lærere daglig, som kjente deres problemer og behov godt. Det kom også flere signaler i denne perioden om at barna i barnehagen profiterte på kortere åpningstid. Færre barn per voksen skaper trygghet for alle barn, men spesielt de barna som trenger det mest. Bemanning har betydning for barns mulighet for å utvikle en trygg tilknytning til de voksne.

Mobbeombudet har erfart i denne perioden at politikk og samfunnsmessige prioriteringer kan ha betydning for hvordan barn og unge har det i barnehage og skole. Ressurser blir en begrensning i arbeidet med å skape trygge, inkluderende miljø. Det er derfor med stor bekymring ombudet registrerer at flere kommuner nå må stramme inn i budsjetter innenfor oppvekst og opplæring.

Etter to år med mobbeombud er det fortsatt behov for å prioritere å gjøre mobbeombudet kjent for både ansatte i barnehager og skoler og barn, elever og foresatte. Et mobbeombud skal være tilgjengelig slik at alle kan få hjelp og veiledning når det psykososiale miljøet i barnehagen eller skolen ikke oppleves som trygt og godt. Derfor har ombudet henvendt seg flere ganger til kommunene for å få spredt informasjon om ordningen og hva et mobbeombud kan hjelpe til med. I tillegg har ombudet forsøkt å nå fram gjennom aktiv bruk av sosiale media, skrive kronikker og debattinnlegg i aviser, deltakelse i intervjuer og diskusjoner i ulike medier, og deltatt i kompetansebyggende tiltak på kommune- og enhetsnivå. Tidvis har etterspørselen etter foredrag for elever, ansatte og foresatte vært stor.

Arbeidet på systemnivå gjennom å styrke kapasiteten til ansatte og foresatte er viktig. Kapasitet handler om kompetanse, men også motivasjon og gode verdier. Spesielt verdien inkludering og gode holdninger er viktig for at alle barn og unge skal bli verdsatt som den de er, og ikke utestengt fra lek og sosiale fellesskap. I tillegg til det forebyggende arbeidet, er mobbeombudets arbeid i stor grad å støtte, gi råd og hjelpe foresatte som står i vanskelige saker. Det kan også være styrere, barnehagelærere, skoleledere og lærere som trenger råd i fastlåste saker.

I denne rapporten kan du lese om mobbeombudets arbeid i barnehage- og skoleåret 2019/2020. Den første delen beskriver mobbeombudsordningen med overordnede mål, prioriterte områder og beskrivelser av det arbeidet som er gjort på ulike nivå; individ, barnehage og skole, system og samfunn. Den andre delen inneholder oppsummeringer og statistikk, med blant annet drøftinger knyttet til andel saker hos mobbeombud og fylkesmann, sammenlignet med hva elever svarer om mobbing i Elevundersøkelsen. De siste delene i rapporten handler om erfaring, forskning og anbefalinger, samt en oppsummering av viktige funn i en fersk nasjonal evaluering av ordningen med fylkesvise mobbeombud. Alle mobbeombudene og ulike brukere av tjenesten har deltatt i undersøkelser i denne forskningen. God lesing!

Hans Lieng, mobbeombud i Trøndelag

Innhold

[Sammendrag 2](#_Toc50456857)

[Liste over figurer 5](#_Toc50456858)

[1 Mobbeombudets mandat 6](#_Toc50456859)

[2 Mobbeombudsordningen i Trøndelag 7](#_Toc50456860)

[2.1 Administrativt 7](#_Toc50456861)

[2.2 Mobbeombudets oppgaver 7](#_Toc50456862)

[2.2.1 Individnivå 8](#_Toc50456863)

[2.2.2 Barnehage og skolenivå 9](#_Toc50456864)

[2.2.3 Systemnivå 9](#_Toc50456865)

[2.2.4 Samfunnsnivå 10](#_Toc50456866)

[2.3 Faglig forankring og nettverk 10](#_Toc50456867)

[2..3.1 Samarbeid med elev- og lærlingombud 11](#_Toc50456868)

[2.3.2 Samarbeid med fylkesvise ombud 11](#_Toc50456869)

[3 Oppsummeringer og statistikk 12](#_Toc50456870)

[3.1 Individsaker meldt av elever, foresatte og andre 12](#_Toc50456871)

[3.2 Saker meldt av barnehager, skoler og kommuner 13](#_Toc50456872)

[3.3 Samtlige saker meldt inn til mobbeombudet 14](#_Toc50456873)

[3.3.1 Hvilke kommuner sakene kommer fra – 1.8.2018 til 12.3.2020 15](#_Toc50456874)

[3.3.2 Kommuneoversikt – sammenligning mobbeombud, fylkesmann og Elevundersøkelsen 16](#_Toc50456875)

[3.3.3 Kontaktpersoner i hver kommune 20](#_Toc50456876)

[3.3.4 Hvordan henvendelsene kommer inn 20](#_Toc50456877)

[3.3.5 Eksempler på hva henvendelsene dreier seg om 21](#_Toc50456878)

[3.4 Forebyggende arbeid 22](#_Toc50456879)

[3.4.1 Foredrag for ansatte i barnehager, skoler, og kommuner 22](#_Toc50456880)

[3.4.2 Foredrag for foreldregrupper 22](#_Toc50456881)

[3.4.3 Ekspertmøter 23](#_Toc50456882)

[3.4.4 Mobbeombudet i media 23](#_Toc50456883)

[3.4.5 Mobbeombudet i sosiale media 24](#_Toc50456884)

[4 Slik mobbeombudet ser det – erfaring, forskning og anbefaling 25](#_Toc50456885)

[4.1 Tendenser og omfang 25](#_Toc50456886)

[4.1.1 Tendenser og utvikling 26](#_Toc50456887)

[4.1.2 De vanskelige tiltakene 27](#_Toc50456888)

[4.1.3 Lær barn i barnehagen at mobbing ikke er bra 27](#_Toc50456889)

[4.1.4 Et smil kan bidra til å skape trygghet i klasserommet 28](#_Toc50456890)

[4.2 Hva skjer når skoler stenger på grunn av korona? 28](#_Toc50456891)

[4.2.1 Skoleåpning med smittevern ga nye muligheter 29](#_Toc50456892)

[4.3 Styrk arbeidet mot mobbing i Trøndelag 30](#_Toc50456893)

[5 Kjennskap og erfaringer med mobbeombudsordningen 31](#_Toc50456894)

[5.1 Oppsummering: Det kommunale nivået 31](#_Toc50456895)

[5.2 Oppsummering: Foreldre i barnehage og grunnskole 31](#_Toc50456896)

[5.3 Oppsummering: Elever 32](#_Toc50456897)

[5.4 Oppsummering: Foreldre til barn som har vært i kontakt med mobbeombudet 33](#_Toc50456898)

[6 Kilder 34](#_Toc50456899)

[Vedlegg 1: Regnskap 35](#_Toc50456900)

[Vedlegg 2: Oversikt over foredrag og innlegg 37](#_Toc50456901)

[Vedlegg 3: Oversikt over innlegg på mobbeombudets facebook-side 40](#_Toc50456902)

# Liste over figurer

[Figur 1: Kjønnsfordeling i individsaker meldt av barn og deres foresatte. 12](#_Toc50397471)

[Figur 2: Alder- og kjønnsfordeling i individsaker meldt av barn og deres foresatte i prosent 13](#_Toc50397472)

[Figur 3: Fordeling av saker meldt fra rektorer/skoleledere, kommuner og andre 13](#_Toc50397473)

[Figur 4: Total-oversikt over hvem som har meldt sak 14](#_Toc50397474)

[Figur 5: Oversikt over hva sakene gjelder - samtlige saker 14](#_Toc50397475)

[Figur 6: Oversikt over hvilke kommuner sakene kommer fra i perioden 1.1.2019 til 12.3.2020 15](#_Toc50397476)

[Figur 7: Kommuneoversikt perioden 1.8.2018 til 12.3.2020 16](#_Toc50397477)

[Figur 8: Kommuneoversikt perioden 1.8.2018 til 12.3.2020 **uten** Trondheim 16](#_Toc50397478)

[Figur 9: Kommuneoversikt for Fylkesmann og mobbeombud 2019/20 18](#_Toc50397479)

[Figur 10: Kommuneoversikt for Fylkesmann og mobbeombud 2019/20 **uten** Trondheim 18](#_Toc50397480)

[Figur 11: Elevundersøkelsen 2019 - "Er du blitt mobbet av andre elever på skolen de siste månedene?" Viser andel elever 19](#_Toc50397481)

[Figur 12: Elevundersøkelsen 2019 - "Er du blitt mobbet av andre elever på skolen de siste månedene?" Viser andel elever 19](#_Toc50397482)

[Figur 13: Oversikt over hvordan henvendelsene kommer inn 20](#_Toc50397483)

# 1 Mobbeombudets mandat

Mobbeombudet sitt mandat er utformet med bakgrunn i det nasjonale mandatet fra Utdanningsdirektoratet (ref. 2018/8678):

*«Mobbeombudet skal støtte og veilede barn, elever og foreldre slik at disse får ivaretatt sine rettigheter til et godt psykososialt miljø i barnehage og grunnskole.*

*Mobbeombudet skal i samarbeid med elev- og lærlingombudet (ELO) i sitt fylke, bidra til at elever og lærlinger får ivaretatt sine rettigheter til et godt psykososialt miljø i videregående opplæring»*

Trøndelag fylkesutvalg gjorde den 15.02 i sak 5/18 vedtak om opprettelse av mobbeombud i Trøndelag, og i Trøndelag fylkesting ble vedtak om organiseringa og mandatet for mobbeombudet fattet den 13.06. i sak 94/18. Utdanningsdirektoratet (Utdanningsdirektoratet) ble deretter orientert om hvordan Trøndelag fylkeskommune vedtok at mobbeombudets mandat skulle være (ref. 201803139-8):

***Mandat for mobbeombudet i Trøndelag***

* Ved å avgrense mobbeombudets mandat til barnehage og grunnskole vil ombudet, også med ansettelse og plassering hos fylkeskommunen, være uavhengig av eiere for grunnskole- og barnehage.
* Ombudet skal utarbeide en årlig statusrapport som behandles av både fylkesting og kommunestyrer i fylket.
* Mobbeombudet skal gjennom et tett samarbeid kunne støtte Elev- og lærlingombudet i saker om psykososialt miljø i videregående opplæring
* Mobbeombudet skal være tydelig avgrenset til å ivareta sitt oppdrag overfor barn og elever i barnehage og grunnskole

Utdanningsdirektoratet sendte ut beskjed den 1.2.2019 om at prøveperioden med fylkesvise mobbeombud skulle utvides fra å gjelde ut 2019 til å gjelde til juni 2020. Høsten 2019 ble det vedtatt at statlig medfinansiering av mobbeombudsordningen fortsetter til sommeren 2021. Det følger av statsbudsjettet. Der står det på side 106 følgende:

*Departementet foreslår vidare å løyve 10 mill. kroner til ordninga med fylkesvise eller regionale mobbeombod og fagleg oppfølging av omboda. Departementet foreslår å delfinansiere ordninga ut skuleåret 2020–21. Ordninga med fylkesvise mobbeombod skal bli evaluert, og evalueringa skal etter planen vere klar hausten 2020.*

Sammenslåing av Nord- og Sør-Trøndelag fylkeskommune ble gjennomført før ordningen med fylkesvise mobbeombud ble opprettet. Derfor har Trøndelag kun ett mobbeombud. Elev- og lærlingombudet for videregående opplæring, som eksisterte i både norddelen og sørdelen av fylket før sammenslåingen, har to ombud på betydelig mindre del av befolkningen.

Mobbeombudet erfarer fortsatt at tilbudet med kun én stilling ikke er tilstrekkelig for å «støtte og veilede barn, unge og foresatte slik at de får ivaretatt sine rettigheter til et trygt og godt psykososialt miljø i barnehage og grunnskole i Trøndelag» (jf. det nasjonale mandatet). Dette vil belyses ytterligere i denne rapporten.

# 2 Mobbeombudsordningen i Trøndelag

Den nasjonale ordningen, som innebærer at alle fylker får tilskudd til å etablere mobbeombud som inkluderer grunnskole og barnehage, ble opprettet høsten 2018. Denne ordningen skulle etter planen evalueres høsten 2019, men i mellomtiden er ordningen forlenget to ganger. Derfor ble resultatet av evalueringen først presentert sommeren 2020.

Organisering av ordningen med mobbeombud og elev- og lærlingombud skal evalueres og drøftes politisk denne høsten.

## 2.1 Administrativt

Det første mobbeombudet i Trøndelag ble ansatt 1.9.2018 i en stillingsressurs på 100 prosent. Nåværende ombud ble tilsatt 1.8.2019, og overtok ombuds-ansvaret alene etter en måned med samarbeid med tidligere ombud. Budsjettet til ombudet er på kr 100 000,- per år. Dette skal dekke alt av reiser, overnatting, opplæring, læremidler og annet forbruksmateriell (se vedlegg 1 om regnskap). Mobbeombudet er ansatt i avdeling Kultur og folkehelse, seksjon Folkehelse, idrett og frivillighet, og deler kontor i Trondheim med det ene av to elev- og lærlingombud i Trøndelag.

## 2.2 Mobbeombudets oppgaver

Mobbeombudet arbeider ut fra tre overordnede mål:

1. Gjøre mobbeombudsrollen kjent og ombudstjenesten tilgjengelig for flest mulig barn og unge i Trøndelag
2. Være en tydelig stemme for barnehagebarn og grunnskoleelever med barnets beste alltid i fokus
3. Være en tydelig aktør, med et godt forankret verdi- og barnesyn, i både formidling, veiledning og gjennom uttalelser i media

Ut fra mandat og målsetning skal mobbeombudet i hovedsak:

* jobbe forebyggende med informasjon og opplæring til barn, elever og foreldre
* samarbeide med barnehager, skoler, barnehage- og skoleeier, Fylkesmannen og andre sentrale aktører i arbeidet mot mobbing
* støtte og veilede barn, elever og foresatte i saker om psykososialt barnehage- og skolemiljø
* bidra til at barn og unge får en forsvarlig saksbehandling etter gjeldende regelverk, og at rettighetene deres blir ivaretatt i barnehager og skoler
* skape dialog og bidra til god tverrfaglig oppfølging etter at saker er håndtert
* bidra til dokumentasjon og erfaringsdeling i fylket og nasjonalt
* samarbeid med elev- og lærlingombudet i arbeid med psykososialt miljø i videregående opplæring

Virksomheten retter seg inn på fire nivå; individ, barnehage og skole, system og samfunn.

### 2.2.1 Individnivå

Et bilde som inneholder utendørs, person, blå, liten

Automatisk generert beskrivelseI tråd med mandatet arbeider mobbeombudet for barnehagebarns rett til en barnehage som sammen med hjemmet ivaretar barnas behov for omsorg (barnehageloven (bhl) § 1 første ledd) og en barnehage som er et trygt sted for fellesskap og vennskap (bhl § 1 tredje ledd).

Mobbeombudet arbeider også, i henhold til mandatet, for grunnskoleelevers rett til et trygt og godt skolemiljø som fremmer helse, trivsel og læring. Jr. Opplæringsloven (OL) § 9 A-2. FNs konvensjon om barns rettigheter, barnekonvensjonen (BK), gjelder for alle barn og unge, og er derfor selvfølgelig sentral innenfor mobbeombudets virksomhet. Det gjelder følgende artikler:

Artikkel 3 – Barnets beste

*1. Ved alle handlinger som berører barn, enten de foretas av offentlige eller private velferdsorganisasjoner, domstoler, administrative myndigheter eller lovgivende organer, skal barnets beste være et grunnleggende hensyn.*

Artikkel 12 – Barnets rett til å gi uttrykk for sin mening:

Et bilde som inneholder benk, sitter, tre, person

Automatisk generert beskrivelse*1. Partene skal garantere et barn som er i stand til å gjøre danne seg egne synspunkter, retten til fritt å gi uttrykk for disse synspunkter i alle forhold som vedrører barnet, og tillegge barnets synspunkter behørig vekt i samsvar med dets alder og modenhet.*

*2. For dette formål skal barnet særlig gis anledning til å bli hørt i enhver rettslig og administrativ saksbehandling som angår barnet, enten direkte eller gjennom en representant eller et egnet organ, på en måte som er i samsvar med saksbehandlingsreglene i nasjonal rett.*

Mobbeombudet er et lavterskeltilbud som kan kontaktes av alle elever og foresatte der barnet eller ungdommen blir utsatt for krenkelser som mobbing, diskriminering og trakassering (OL § 9 A-3 første ledd), eller vedkommende ikke har det trygt og godt av andre årsaker. Barn og ungdom selv eller foresatte til barnehagebarn og grunnskoleelever kan ta kontakt på flere måter, med kort responstid:

* Telefon på kontoret eller mobil, med respons samme eller påfølgende dag
* Skriftlig gjennom e-post eller Messenger (mobbeombudets Facebook-side), med respons samme eller påfølgende dag
* Etter avtale, samtale via Skype, ved barnets barnehage eller skole, i et av fylkeshusene i Trøndelag, hjemme hos familien, eller andre steder der barnet og/eller foresatte opplever det trygt å snakke

Et lavterskeltilbud innebærer også at mobbeombudet kan kontaktes direkte, og dette er viktig for mange som ønsker bistand. Foresatte trenger ikke gå via rektor på skolen eller styrer i barnehagen.

### 2.2.2 Barnehage og skolenivå

Brobygging er en viktig del av mobbeombudets arbeid. Ombudet veileder og gir råd i enkeltsaker, og går i dialog med skoler og barnehager i saker som er vanskelig å løse. Det kan være enten på grunn av sakens karakter, på grunn av mangelfull dialog og tillit, og/eller ved behov for mer kompetanse ved den enkelte skole eller barnehage. Mobbeombudet forsøker å være en god informasjonsressurs for ansatte i skoler og barnehager. Det kan være:

* Veiledning gjennom samtaler og møter med barnehager og skoler i enkeltsaker
* Kompetanseheving for ansatte i barnehager, skoler i fellestid, seminarer eller fagdager, og deltakelse på foreldremøter
* Skriftlig korrespondanse med generell veiledning og tips til faglige ressurser som finnes
* Ekspertmøte med elever på skolen for å løfte frem elevenes opplevelser, erfaringer og tips til de voksne på deres skoler
* Ekspertmøte med elever og/eller ungdommer som arbeider spesielt med f.eks. vennskap og elevmiljø på skolenivå og/eller overordnet nivå i kommunen/fylkeskommunen
* Kompetanseheving spesielt rettet mot ledere og tillitsvalgte (for ansatte) i barnehager og skoler
* Annen utadrettet virksomhet, som f.eks. skolebesøk og deltakelse på elevsamlinger



Automatisk generert beskrivelseMobbeombudet ble intervjuet av elevrådet ved Hallset skole i forbindelse med avslutningen av skolens vennskapsuke 27.2.2020.

Dette er et flott prosjekt som bør inspirere alle andre skoler som er opptatt av å skape inkluderende felleskap.

Se avsnitt 3.4 for mer informasjon om mobbeombudets forebyggende arbeid.

### 2.2.3 Systemnivå

Mobbeombudet arbeider sammen med barnehagemyndighet og skoleeier på systemnivå. Andre sentrale samarbeidspartnere, som arbeider med barn og unge kommunalt og regionalt, er Kommunenes sentralforbund (KS), fylkesmannen, Norges teknisk-naturvitenskapelige universitet (NTNU), Dronning Mauds Minne Høgskole for Barnehagelærerutdanning (DMMH), Politiets forebyggende gruppe, Statped, Pedagogisk psykologisk tjeneste (PPT) i ulike kommuner, fagforbund og lærerorganisasjoner, Elevorganisasjonen og Ungdommens fylkesutvalg (UFU) med flere. Dette gjøres blant annet gjennom:

* Faste kontaktmøter
* Kontakt med enkeltpersoner eller deltakelse i uformelle nettverk for å drøfte akutte problemstillinger
* Formidle fagstoff gjennom foredrag eller kurs
* Bidra med kompetanse og formidling på samlinger for tillitsvalgte og ledere på enhets-, kommune- og fylkesnivå
* Annen utadrettet virksomhet som deltakelse på konferanser eller ledersamlinger

Se avsnitt 3.4 for mer informasjon om mobbeombudets forebyggende arbeid.

### 2.2.4 Samfunnsnivå

Mobbeombudet forsøker å være en stemme i samfunnsdebatten som barn og unges representant i saker som omhandler deres trygghet og trivsel, med et tydelig uttalt verdi- og elevsyn. Det innebærer også å være kritisk og varsle når myndigheter og/eller barnehage- og skoleeiere, enhetsledere og/eller ansatte ikke ivaretar sitt oppdrag i tråd med barn og unges rettigheter og behov. Dette gjøres blant annet gjennom:

* Skrive kronikker og debattinnlegg i dagsaktuelle saker for å belyse relevante problemstillinger
* Delta i intervjuer og diskusjoner i lokale media i saker der det er mulig å komme med generelle uttalelser

Mobbeombudet følger i tillegg med på utviklingen i kommunene gjennom å bruke Elevundersøkelsen, Ungdata, Ungdata junior, UngHUNT, og Folkehelseindikatoren aktivt for å samle inn data. Spesielt er dette nyttige verktøy i sammenheng med foredrag eller andre kompetansehevende oppdrag i den enkelte kommune.

Se avsnitt 3.4 for mer informasjon om mobbeombudets forebyggende arbeid.

## 2.3 Faglig forankring og nettverk

Læringsmiljøsenteret (LMS) ved Universitetet i Stavanger (UiS) har på oppdrag fra Utdanningsdirektoratet arrangert jevnlige faglige samlinger for det nasjonale nettverket med fylkesvise elev-, lærling-, og mobbeombudene i landet. Det er helt nødvendig å være oppdatert på forsknings- og erfaringsbasert kunnskap i rollen som mobbeombud. Tilbudet til LMS er et godt faglig bidrag, men det burde være mulig å prioritere og delta på enda flere kurs og konferanser med relevante program. For mobbeombudet har det tidvis vært vanskelig å delta på faglige arrangement, fordi krevende individsaker må få førsteprioritet. Det har også resultert i noen avmeldinger til kurs og konferanser. Dette er de kurs og konferansene mobbeombudet har deltatt på siden oppstart i august 2019, i tillegg til LMS-samlinger:

**Faglige kurs og konferanser**

* Statped. Midt og fylkesmannen: Felles fagdager, PP-tjenestene i Trøndelag, Stjørdal 27.-28.8.2019.
* Skolelederforbundet, Utdanningsforbundet og KS: «Til barnets beste», erfaringer og muligheter rundt forebygging og håndtering av 9 A-saker. Namsos 16.9.2019 og Trondheim 20.9.2020.
* Falstadsenteret, Utdanningsforbundet og NTNU: Lærerseminar på Falstad, «Hva vil det si å være «norsk» i 2019? Og hvordan forholder skolen seg til denne utviklingen?», Falstad 18.9.2020.
* Fylkesmannen, Trøndelag fylkeskommune, Helse Nord-Trøndelag, NAV og Funksjonshemmedes fellesorganisasjon: Bruker og etat møtes – «Hva gjør utenforskapet med oss?», Stiklestad 19.9.2019.
* KS, fylkesmannen, NTNU, Nord Universitet med flere: Trøndelagskonferansen, Stjørdal 17.-18.10.2019.
* DMMH: «Tenke det-ville det-gjøre det», PPTs systemrettede arbeid i barnehagen, Trondheim 29.10.2020.
* Utdanningsforbundet Trøndelag: Trøndsk, «Normale barn, finnes de?», Trondheim 12.11.2019.
* JobbAktiv: «Psykisk helse i skolen», Gardemoen 18.11.2019.
* Fylkesmannen, KS, fylkeskommunen, NTNU med flere: «Barn først, verdighet – en god barndom varer hele livet», Stjørdal 3.-4.12.2019.
* JobbAktiv: «Skolenærvær», konferanse om skolefravær og om å fremme tilstedeværelse i skolen, Harstad 13.-14.2.2020.

Elev- og lærlingeombudene i Trøndelag, Pia Immerstein Larsen og Benthe Asp, sammen med mobbeombudet, Hans Lieng, på «Skolenærvær»-konferanse i Harstad.

Til venstre på bildet, Trude Havik – førsteamanuensis i pedagogisk psykologi ved Universitetet i Stavanger, som innledet om «Skolens rolle for skolefravær».

### 2..3.1 Samarbeid med elev- og lærlingombud

I denne perioden har elev- og lærlingombudet og mobbeombudet i Trøndelag forsøkt å systematisere samarbeidet. Vi har innarbeidet rutiner for faste samarbeidsmøter, hvor formålet er drøfting av komplekse sakseksempler (med ivaretatt taushetsplikt) og generell kompetansedeling. I tillegg til behandling av aktuelle saker som angår alle ombudene. Da mobbeombudet var sykemeldt pga. hjerteoperasjon i fra siste del av desember 2019 til midten av februar i 2020 overtok elev- og lærlingeombudet enkelte individsaker fra mobbeombudet som ikke kunne utsettes.

Mobbeombudet har også møter med mobbeombudet i Malvik kommune og ombudet for helse, omsorg og oppvekst i Trondheim kommune. Hensikten med slike møter er å utveksle erfaringer, i tillegg til å bli kjent med hverandres roller og funksjoner.

### Samarbeid med fylkesvise ombud

Nettverket for de fylkeskommunale ombudene brukes aktivt til å drøfte vanskelige saker og generell erfaringsutveksling. Vi har også brukt hele nettverket aktivt denne perioden i arbeidet med å svare på aktuelle høringer. Det har vært gjennomført digitale samarbeidsmøter om høringene «Vurdering, orden, oppførsel og eksamen» og «Ny opplæringslov». Og det er gitt innspill til høringen om «Forslag til endringer i barnehageloven – innføring av lovregler om psykososialt barnehagemiljø og internkontroll m.m.».

# Oppsummeringer og statistikk

I denne delen presenteres oppsummeringer og tall fra mobbeombudets oppstart 1. september 2019 til skoler og barnehager ble stengt på grunn av korona-situasjonen 12. mars 2020. Mobbeombudet var sykemeldt i omtrent to måneder rundt årsskiftet. I den perioden ble det svart på alle henvendelser, og tatt tak i henvendelser som hastet, mens henvendelser ellers ble satt på vent til ombudet startet i jobb igjen.

## 3.1 Individsaker meldt av elever, foresatte og andre

I perioden 1.9.2019 til 12.3.2020 har mobbeombudet tatt imot 38 nye individsaker, meldt fra barn og deres foresatte. I tillegg har mobbeombudet fulgt opp flere av individsakene meldt i forrige periode – fra 1.8.2018 til 31.8.2019 (det ble meldt inn 85 saker i den perioden). Alle sakene involverer elever som står i en konkret sak, men omfanget av veiledningen har variert. Enkelte har kun hatt behov for veiledning i hvordan de varsler skolen for første gang når de ønsker at saken skal behandles som en §9 A-sak. Da har dette gjerne vært en mer uformell skolemiljøsak i lengre tid. Andre ønsker informasjon om rettigheter og informasjon om fylkesmannens håndhevingsordning, og hvordan de går fram når en sak skal meldes til fylkesmannen.

Flere saker mobbeombudet jobber med er mer omfattende og tidkrevende. Det er komplekse saker som involverer elever med ulike utfordringer og sammensatte problemer, hvor mangel på et trygt og godt skolemiljø er en viktig del av problematikken.

Inntrykket er at mange foresatte fortsatt blir overasket når de får høre at det finnes et mobbeombud de kan søke hjelp hos. Dette er gjerne foreldre til barn som har slitt med utenforskap, krenkelser og mobbing i flere år, og som ikke har klart å løse problemene i samarbeid med skolen. Det kan være lærere, skoleledere, rådgivere på skolen eller fylkesmannen som har anbefalt dem å ta kontakt med mobbeombudet.

Etter min mening viser dette at mobbeombudet fortsatt trenger drahjelp i alle kommuner slik at dette lavterskeltilbudet blir bedre kjent.

Mobbeombudets hovedansvar er barnehage og grunnskole. Men mobbeombudet har også ansvar for videregående opplæring (VGO) i samarbeid med elev- og lærlingombudet. Et par saker fra VGO er meldt til mobbeombudet først, som deretter har involvert elev- og lærlingombudet i saken.

Figur 1: Kjønnsfordeling i individsaker meldt av barn og deres foresatte.

Figur 2: Alder- og kjønnsfordeling i individsaker meldt av barn og deres foresatte i prosent

## 3.2 Saker meldt av barnehager, skoler og kommuner

I perioden 1.9.2019 til 12.3.2020 har mobbeombudet tatt imot 10 nye saker, hvor rektorer/skoleledere, kommuner og andre (f.eks. ansatte i PPT), skolens/kommunens rådgivertjeneste, leger eller annet helsepersonell), ønsket råd og veiledning. Mobbeombudet har i tillegg fulgt opp enkelte av de sakene som kom inn i forrige periode – fra 1.8.2018 til 31.8.2019 (det ble meldt inn 30 saker i den perioden). Dette har vært saker som gjelder enkeltbarn, men også grupper, klasser/skoler der miljøet ikke var trygt og godt. Og saker der elever som er involvert går på ulike skoler, og der hendelsene har foregått utenom skoletid og utenfor skoleområdene.

De som har tatt kontakt har gjerne hatt behov for å drøfte problemstillinger i pågående saker, eller ønsket mer omfattende veiledning og kompetanseutvikling for ansatte på enhet/kommune og/eller foresatte. Enkelte av henvendelsene har også resultert i flere møter, skolebesøk og foredrag for alle ansatte, og foredrag for foreldre på kveldsmøter (se avsnitt 3.4 og vedlegg 2).

Figur 3: Fordeling av saker meldt fra rektorer/skoleledere, kommuner og andre

## 3.3 Samtlige saker meldt inn til mobbeombudet

Det er kommet inn 48 nye saker totalt i perioden 1.9.2019 til 12.3.2020. De aller fleste er meldt av elever og foresatte. Kategorien «Andre» er blant annet ansatte i PPT, skolens/kommunens rådgivertjeneste, leger eller annet helsepersonell.

Figur 4: Total-oversikt over hvem som har meldt sak

Figur 5: Oversikt over hva sakene gjelder - samtlige saker

### Hvilke kommuner sakene kommer fra – 1.8.2018 til 12.3.2020

Oversikten er laget ut fra kommunestrukturen i Trøndelag før 1.1.2020. Det er naturlig at Trondheim har flest saker, ut fra størrelse og antall skoler og barnehager. Hvilke kommuner henvendelsene kommer fra, kan ha sammenheng med hvor kjent mobbeombud-tilbudet er i de ulike kommunene. Derfor spiller det nok en rolle om kontaktpersonen har spredt informasjon til kommunens innbyggere og aktuelle institusjoner, barnehager og skoler. Noen enhetsledere er flinke til å tipse foresatte om at de kan søke råd og hjelp fra mobbeombudet. Og andre ganger kan det være at én sak i kommunen fører til flere saker, enten innenfor samme sak som ble meldt først, eller helt nye saker.

I tillegg har nok mobbeombudets foredragsvirksomhet betydning, og omtaler, intervjuer og innlegg i lokale medier. Trøndelag fylkeskommune forkortes til TRFK i diagrammene. Gjelder VGO-elever.

Figur 6: Oversikt over hvilke kommuner sakene kommer fra i perioden 1.1.2019 til 12.3.2020

Figur 7: Kommuneoversikt **uten** Trondheim

Figur 8: Kommuneoversikt perioden 1.8.2018 til 12.3.2020

Figur 9: Kommuneoversikt perioden 1.8.2018 til 12.3.2020 **uten** Trondheim

Det er ikke sannsynlig at det er en sammenheng mellom antall saker meldt til mobbeombudet i den enkelte kommune og hvor godt det arbeides med barnehage- og skolemiljøet i kommunen. Det er mer sannsynlig at kjennskapet til at det finnes et ombud i Trøndelag spiller en vesentlig rolle. Samtidig er det viktig å presisere at det ikke finnes kunnskap som kan si sikkert hva som er årsaken.

### Kommuneoversikt – sammenligning mobbeombud, fylkesmann og Elevundersøkelsen

I skoleåret 2019/20 (per 8. mai) har fylkesmannen i Trøndelag fått inn totalt 60 § 9A-saker. To av disse er trukket og to er avvist. Mobbeombudet har fått inn 48 nye saker i omtrent samme periode. Under vises en kommuneoversikt sammensatt av innkomne saker fra fylkesmannen og mobbeombud.

Bjugn, Høylandet, Inderøy, Indre Fosen, Meldal, Namdalseid, Røros, Røyrvik, Verran og Ørland har bare saker hos fylkesmann. Mens Hemne, Rindal og Meråker har bare saker hos mobbeombudet. Kommunene Flatanger, Fosnes, Frosta, Grong, Hitra, Holtålen, Leka, Lierne, Malvik, Namsskogan, Nærøysund, Oppdal, Osen, Overhalla, Rennebu, Roan, Selbu, Snåsa, Tydal, Verdal, Vikna og Åfjord har ikke saker til verken mobbeombud eller fylkesmann. Oversikten inneholder også kommuner fra 2019, som er sammenslått etter 1.1.2020. Dette gjelder:

|  |  |
| --- | --- |
| **Ny kommune** | **Sammenslåtte kommuner** |
| Steinkjer | Steinkjer og Verran |
| Namsos | Fosnes, Namdalseid og Namsos |
| Nærøysund | Nærøy og Vikna |
| Orkland | Orkdal, Agdenes, Meldal og Snillfjord |
| Heim | Hemne, Halsa og Snillfjord |
| Hitra | Hitra og Snillfjord |
| Åfjord | Åfjord og Roan |
| Ørland | Bjugn og Ørland |
| Trondheim | Trondheim og Klæbu |

Det bør nevnes at Malvik kommune har eget mobbeombud.

Enkelte kommuner har flere saker til mobbeombudet enn til fylkesmannen. En interessant refleksjon er om det kan bli færre 9A-saker som meldes til fylkesmannen, dersom mobbeombudet kobles på relativt tidlig? Det beste er i alle fall at barn og unge, foresatte, barnehage, skole og kommune finner løsninger på barnehage- og skolemiljø-saker uten at saken må meldes til fylkesmannen – gjerne i samarbeid med mobbeombudet.

Sammenlignet med Elevundersøkelsen 2019, er det verdt å merke seg at i kommunene Namdalseid, Osen, Overhalla, Snåsa og Vikna, er det en nokså stor andel elever som svarer at de *har blitt mobbet av andre elever de siste månedene*, samtidig som disse kommunene har ingen saker hos fylkesmann eller hos mobbeombudet. Er det fordi ordningen med mobbeombud i Trøndelag fortsatt er for lite kjent?

Det er også relevant å stille spørsmålet om foreldre og elever er for dårlig informert om sine rettigheter og skolens plikter i de kommunene som har mange elever som svarer at de blir mobbet, mens det ikke er noen meldinger inn til fylkesmannen. Kan dette settes i sammenheng med forskning som viser at en stor andel barn og unge ikke forteller til voksne at de blir mobbet? Det er lettere å skrive det i en anonym undersøkelse.

En annen årsak *kan* også være elevenes oppfatning av hva mobbing er, og at dette påvirker hva de svarer i en slik undersøkelse. En slik faktor påvirkes av hvilken kultur det er for å drøfte et slikt tema, både hjemme og på skolen.

Men aller viktigst, det kan ha sammenheng med at skolene/kommunene jobber så godt med sine innmeldte skolemiljøsaker, at de derfor ikke blir meldt videre til fylkesmannen.

Oversikten er laget ut fra kommunestrukturen i Trøndelag før 1.1.2020 (i samsvar med Elevundersøkelsen 2019).

Figur 10: Kommuneoversikt for Fylkesmann og mobbeombud 2019/20

Figur 11: Kommuneoversikt for Fylkesmann og mobbeombud 2019/20 **uten** Trondheim

Oversikten under viser hva elevene i trønderske kommuner svarte på spørsmålet *har du blitt mobbet av andre elever de siste månedene* i Elevundersøkelsen 2019.

Kommuner som ikke har utslag på statistikken har enten så lave tall at de er unntatt offentlighet, eller de har ingen elever som svarer at de har blitt mobbet på skolen av elever de siste månedene.

Figur 12: Elevundersøkelsen 2019 - "Er du blitt mobbet av andre elever på skolen de siste månedene?" Viser andel elever

Figur 13: Elevundersøkelsen 2019 - "Er du blitt mobbet av andre elever på skolen de siste månedene?" Viser andel elever

### Kontaktpersoner i hver kommune

Mobbeombudet sendte en henvendelse til hver kommune ved oppstart av ordningen høsten 2018 og ba dem oppnevne en kontaktperson. Og med en påminnelse før jul). En ny henvendelse ble sendt til de kommunene som manglet kontaktperson høsten 2019. Samtidig ble det sendt ut informasjon til alle kommuner om at det var tilsatt et nytt mobbeombud i Trøndelag.

Hensikten med kontaktperson er å ha et talerør inn mot barnehage- og skoleledere – både for spredning av informasjon om og fra ombudet, og for at kontaktpersonen skal kunne bruke ombudet som en ressurs og medspiller i arbeidet med å sikre barns og elevers rett til et trygt og mobbefritt psykososialt miljø.

Per. 20.8.2020 har alle kommuner, i samsvar med «ny» kommunestruktur i Trøndelag, oppnevnt kontaktperson.

### Hvordan henvendelsene kommer inn

De fleste henvendelsene til mobbeombudet fra foresatte, elever og ansatte kommer som e-post eller telefon. Messenger – via mobbeombudets Facebook-side - brukes også av mange. Det kan ha en sammenheng med at mobbeombudet jevnlig publiserer innlegg på siden. Det er viktig at mobbeombudet er lett å kontakte, og at responstiden på henvendelser er så kort som mulig.

Figur 14: Oversikt over hvordan henvendelsene kommer inn

### Eksempler på hva henvendelsene dreier seg om

*«Vårt barn utestenges, foreldre sier han ikke får lov til å leke med våre barn»*

*«Hvordan går vi fram for å få hjelp i sak om seksuell trakassering?»*

*«Skolen tar ikke mobbesaken alvorlig nok, det skjer ingenting»*

*«Vår datter har det ikke greit på skolen. Hun utsettes for negative bemerkninger og utestenges»*

*«Skolen vil ikke sette inn tiltak overfor utagerende gutt. Mitt barn blir slått, hva skal jeg gjøre?»*

*«Jeg ønsker så inderlig at min sønn skal føle seg trygg på skolen. Hva mere må skolen gjøre? De sier at de ikke har mere ressurser»*

*«Klær hun ikke kan bruke fordi hun har fått beskjed om at de er for «stygge», vi har nå prøvd alle tips å triksa på innerlomma uten noen særlig hell. Finnes det noen kurs, eller veilednings time vi kan søke hos?»*

*«Man må forstå hvordan x fungerer for å handle riktig. Skolen mangler kompetanse»*

*«Vårt barn har blitt syk av å gå på skolen»*

*«Vet ikke hvor mye mer vi takler av gråting og press for å tvinge barnet vår til å dra på en skole hvor hun mistrives sånn!»*

*«Lærerne har gjort en formidabel jobb, men det nytter ikke. De trenger hjelp!»*

*«Det er verst innenfor jentegruppa i klassen, men flere andre henger seg på. Det må også gjøres noe med de som ikke sier noe. De som støtter mobbingen gjennom taushet. Mobbingen må stoppes!»*

*«Nå håper vi at du kan se på sakene, for det er mange saker i denne klassen, og at du kan sette press på rektor og oppvekstsjef»*

*«Verken skole eller PPT vil høre på oss, selv om vi har fått støtte hos fylkesmannen»*

*«Hvordan kan vi gjenopprette tillit mellom foresatte og skolen? Foresatte vil ikke stille i oppfølgingsmøter, saken er fastlåst»*

*«Ønsker råd i forbindelse med strakstiltak. Gjelder bytte av skole for elev som utsettes for særdeles grov vold fra en annen elev»*

*«Hva er riktig tjenestevei når vi får høre at en lærer krenker en elev?»*

*«Til og med på butikken har ungene fått hørt, flytt dokker jævla niggera»*

*«Vår jente føler seg som luft sammen med de andre jentene. Selvtilliten er lav nå etter mange år med utestenging»*

*«Mobbingen har pågått siden første klasse, og har inkludert verbal utskjelling og voldsbruk»*

*«Vi har vært på utallige møter med skolen og de setter inn tiltak, da er det greit i 2-3 måneder og etter det er det i gang igjen. Det er en kamp å få ham til skolen»*

*«Hun forteller nå om skjult mobbing. Blicking, medelever som snur seg vekk, som skifter snapgrupper uten å invitere henne, som avviser, som ler når hun kommer»*

## Forebyggende arbeid

Mobbeombudets forebyggende virksomhet på systemnivå er høyt prioritert. Det kan være kompetansebygging gjennom foredrag og innlegg på ulike samlinger, gjerne på ønsket tema fra oppdragsgiver. Oppdragsgiver kan være en eller flere barnehager i samarbeid, skoler og kommuner. Det kan også dreie seg om foredrag for andre fagfolk, elevgrupper og foreldremøter. Til sammen har mobbeombudet bidratt med innlegg/foredrag på 17 ulike samlinger mellom 1.9.2019 og 12.3.2020.

Flere aktuelle samlinger, hvor mobbeombudet etter planen skulle holde foredrag, ble avlyst når skoler og barnehager ble stengt. (Se vedlegg 3 for oversikt over gjennomførte foredrag og innlegg).


I tillegg til foredragsvirksomhet har mobbeombudet brukt sosiale medier aktivt, skrevet kronikker og debattinnlegg i aviser, deltatt i intervjuer i medier lokalt og regionalt (se 3.4.4).

### Foredrag for ansatte i barnehager, skoler, og kommuner

Behovet for og ønsket om kompetanseutvikling er stort hos ansatte på ulike nivå. Mobbeombudet har fått mange forespørsler gjennom året, og har klart å finne en ledig dato sammen med oppdragsgiver i de fleste tilfellene. Enkelte foredrag er gjennomført for ansatte og foresatte sammen på kveldstid. Det kan være en styrke for det forebyggende arbeidet at foreldre og barnehagelærere / lærere, andre ansatte og ledere får høre det samme budskapet og anledning til å diskutere dette sammen. Særlig oppleves dette som positivt i barnehagesektoren.

I tillegg til foredrag i skoler og barnehager, har mobbeombudet blant annet holdt foredrag/innlegg for skole- og barnehageeiere (ledere på kommunenivå), tillitsvalgte i ulike fagforeninger, ansatte innen ulike interesseorganisasjoner/foreninger, ansatte innenfor helsesektoren osv. (Se vedlegg 3 for oversikt over gjennomførte foredrag og innlegg).

### Foredrag for foreldregrupper

Etterspørselen etter foredrag/innlegg fra mobbeombudet på foreldremøter har økt på betydelig gjennom året 2019/20. Dessverre måtte enkelte av disse avlyses/utsettes etter nedstengingen 12. mars. De fleste foredragene har dreid seg om hvordan barnehage- eller skoleansatte og foresatte kan samarbeide best mulig om et trygt og godt miljø for alle barn og unge.

Mange foreldre er aktive ledere/trenere i barn og unges fritidsaktiviteter. Derfor kan denne kompetansebyggingen gi ringvirkninger til andre arenaer barn og unge oppholder seg. Ikke minst i det daglige miljøet i eget nabolag og på ulike digitale plattformer.

På enkelte slike møter har mobbeombudet holdt innlegg sammen med andre aktører, f.eks. politiets forebyggende-gruppe. (Se vedlegg 3 for oversikt over gjennomførte foredrag og innlegg).

### Ekspertmøter

Et bilde som inneholder person, gruppe, innendørs, tak


Automatisk generert beskrivelse

Bildet: Mobbeombudet møtte ivrige trivselsagenter i 4H Trøndelag på høstens blåtur.


Det er alltid givende å møte de som kan mest om sin egen og andres skole- og barnehagehverdag – nemlig barn og unge.

Slike møter gir mobbeombudet veldig nyttig kompetanse som kan tas inn i møter med foresatte og ansatte. Ekspertmøter har i 2019/20 dreid seg om å møte elevråd, skoleklasser, alle elever på en skole, eller trivselsagenter. (Se vedlegg 3 for oversikt over gjennomførte foredrag og innlegg).

### Mobbeombudet i media

Mobbeombudet skal være en tydelig stemme for barnehagebarn og grunnskoleelever, i tillegg til å være en tydelig aktør med et godt forankret verdi- og barnesyn i både formidling og veiledning. All opptreden i media skal preges av dette.

Som en del av det forebyggende arbeidet er det viktig å varsle om uheldige konsekvenser ulike politiske vedtak kan ha for barn og unges psykososiale miljø. Det betyr at mobbeombudet av og til må framstå som en politisk aktør i media, men selvsagt partipolitisk uavhengig.

* Avisa Sør-Trøndelag – «Nytt mobbeombud i Trøndelag» - 17.8.2020 - <https://bit.ly/34xNOzs>
* Adresseavisen – kronikk – «Elevene skal oppleve skolen som meningsfull her og nå» - 5.9.2019 - <https://bit.ly/3gsL74y>
* Radio Trøndelag – «Hva er mobbeombudet?» og «Hvordan kan voksne skape trivsel og forebygge mobbing?» - 11.10.2019
* Adresseavisen – innlegg – «Når sosiale medier setter liv og helse på spill» - 30.10.2019 - <https://bit.ly/3llbAF0>
* Trønder-avisa – «Mobbeombudet reagerer på sjikanebrevet som Taran (14) mottok» - 30.10.2019 - <https://bit.ly/34u1Ou4>
* Utdanningsnytt.no og bladet Utdannning – «Her får du tips til gode rutiner for inspeksjon i friminuttene» - 4.11.2019 - <http://bit.ly/2PWv1GM>
* Trønder-avisa – «Det har blitt mindre vente og se» - 6.11.2019 - <https://bit.ly/31sFj6O>
* Adresseavisen – kronikk – «Eksplosiv økning i antallet mobbesaker meldt inn i Trøndelag» - 17.1.2020 - <https://bit.ly/2Qp2AQQ>
* Namdalsavisa – «Mange opplever mobbing på flere plattformer» - 20.2.2020 - <https://bit.ly/31rXp9a>
* Adresseavisen – innlegg – «Når skolen stenges øker faren for digital mobbing» - 25.3.2020 - <https://bit.ly/3anzfP5>
* Radio Trøndelag – «Digitalt utenforskap» - 3.5.2020
* Adresseavisen – innlegg sammen med elev- og lærlingombudet (Pia Immerstein Larsen og Benthe Asp) – «Hva med mennesket bak karakteren i orden og atferd?» - 22.5.2020 - <https://bit.ly/2ZtoAQq>
* Namdalsavisa og Trønder-avisa – innlegg sammen med elev- og lærlingombudet (Pia Immerstein Larsen og Benthe Asp) «Er det på tide å fjerne karakteren i orden og atferd?» - 28.5.2020 - <https://bit.ly/32qn9BU>

### Mobbeombudet i sosiale media

Målgruppa for Facebook-innleggene er foresatte og ansatte i barnehager, skoler og kommuner, og andre yrkesgrupper/frivillige/organisasjoner som er opptatt av at barn og unge har det trygt og godt. Facebook brukes aktivt, gjennom to faste spalter; tirsdagstips og fredagsfakta, som utnyttes til å dele informasjon og bygge kompetanse gjennom å publisere blant annet aktuell forskning. Dette er et spesielt nyttig hjelpemiddel i en tid hvor foredrag må avlyses. Facebook-siden har 2634 likerklikk og 2696 følgere. Antall personer nådd per innlegg varierer fra 5-600 til 4-5000.

Det innlegget som har nådd flest på siden var informasjon om at de som ønsket det kunne sette opp egen visning av den tyske dokumentarfilmen «Systemsprengeren». Det nådde 36 285 personer.

Bildet: Hovedpersonen i filmen, Benni.

Se <https://www.facebook.com/MobbeombudetTrondelag/> og vedlegg 3 for en oversikt over innlegg.

# Slik mobbeombudet ser det – erfaring, forskning og anbefaling

Alle individsaker er fra grunnskole/videregående skole, ingen så langt fra barnehage. Det er påfallende stille fra foresatte til barn i barnehagen og ansatte. Når ikke informasjon fra mobbeombudet fram til den enkelte barnehageenhet og videre til foresatte? Det er lite direkte henvendelser fra elever i grunnskolen. Det kan bety at mange elever ikke kjenner til ordningen, eller at de ikke forstår hva mobbeombudet kan hjelpe dem med.

Det er mange henvendelser fra foresatte til elever i grunnskolen. Ingen av disse sakene har blitt avsluttet. Det varierer mye hvor tidkrevende hver enkelt sak er. I noen saker setter skolen i gang gode tiltak når mobbeombudet blir påkoblet, slik at det blir mulig å gjenoppbygge et trygt og godt miljø for barnet. Andre saker er veldig sammensatt, komplisert og tidkrevende. I disse sakene er det gjerne barn med mange ulike utfordringer som er involvert, og det er flere ulike aktører inne i bildet Det kan være; spesialpedagoger ved skolen, BUP, PPT, skoleeier, politi, i tillegg til skoleleder(e) og lærere/miljøarbeidere.

Til tross for mange individsaker, foredrag, medieoppslag, og kontaktpersoner på kommunenivå i alle kommunene, har mange foresatte i individsakene, manglet kjennskap til at det finnes et mobbeombud. De har fått vite om det nærmest tilfeldig. Dette er gjerne foresatte til de mest utsatte barna, i saker som har pågått i mange år.

## Tendenser og omfang

Et bilde som inneholder vindu, bygning

Automatisk generert beskrivelseDet er generelt en stor vilje til å skape trygge, gode, mobbefrie barnehager og skoler. Ansatte er opptatt av å inkludere alle i fellesskapet, i de barnehagene og skolene mobbeombudet har vært. Ledere bruker mye tid på arbeidet med det psykososiale miljøet, og ansatte legger hele sjela inn i innsatsen hver dag. Det kan skorte noe på kompetanse, men sjelden handler det om et negativt barne- eller elevsyn. Til tross for dette er det mange barn og unge som ikke har det bra. Årsakene er gjerne komplekse og sammensatte, men det finnes noen åpenbare som jeg skal peke på her.

Mobbeombudet blir oftest kontaktet av foresatte til barn i 4. og 5. klasse (se del 3 for statistikk). Flere av barna deres har slitt med mobbeproblemer siden 1. klasse, og kanskje helt fra barnehagetiden. Dette er tegn på at verken barnehage eller skole klarer å hjelpe alle barna godt nok i en tidlig fase.

Kan politikk og samfunnsmessige prioriteringer påvirke kvaliteten på arbeidet for å bedre barn og unges psykososiale miljø i skole og barnehage, og voksen-barn-relasjonen i barnehagen?

Det er med bekymring ombudet erfarer at enkelte rektorer venter i det lengste med å sette inn nødvendige ressurskrevende tiltak for å undersøke grundig nok hva som foregår, og for at skolen skal bli i stand til å gripe inn, veilede og korrigere elever i mobbesituasjoner. Enkelte rektorer begrunner selv manglende handling med at økonomien ikke strekker til. Dette kan være en medvirkende årsak til at enkelte saker får pågå år etter år. Det er ikke mangel på vilje til å handle – skolene mangler handlingsrom. En rektor fortalte meg:

*«Dersom jeg skal sette inn nødvendige ressurskrevende tiltak for å hjelpe denne eleven, må jeg ta ressurser fra en annen elev med samme behov, men med mindre krevende foreldre.»*

*Ressurser blir altså et hinder for å praktisere Opplæringslovens krav om nulltoleranse mot mobbing. Denne situasjonen ser ut til å bli enda verre på grunn av korona. Kommuner må nedbemanne og si opp ansatte som har vært uvurderlige støttespillere for de mest utsatte barna.*

Styrere og ansatte i de fleste barnehagene er opptatt av barnas sosiale miljø. De ønsker at alle barn skal bli sett og inkludert i fellesskapet og oppleve vennskap og anerkjennelse. Samtidig er det krevende å lykkes når bemanningen tidvis er for lav.

*Gruppestørrelse i barnehagen spiller en rolle i forhold til om barn etablerer en trygg tilknytning til de voksne, eller ikke. Ifølge forskning (Ahnert et al. 2006) har barn i familiebarnehage eller barnehager hvor det var små barnegrupper større sannsynlighet for å utvikle trygg tilknytning til de voksne, enn barn som er i større barnegrupper. Generelt viser forskning at kvaliteten på voksen-barn samspillet i barnehagen er bedre i små barnegrupper, når det er færre barn pr. voksen og når de voksne er bedre utdannet.*

Svaret er altså ja. Politikk og samfunnsmessige prioriteringer kan ha betydning for hvordan barn og unge har det i barnehage og skole. Mobbeombudet anbefaler barnehage- og skoleeiere om å vurdere sin egen rolle og påvirkningskraft. Det bør være åpenhet og takhøyde for å varsle om konsekvensen av knappe ressurser, og rom for å drøfte nødvendige prioriteringer til beste for barna.

I januar 2020 skal Barnehageloven endres slik at det blir tydeligere krav til barnehagens arbeid med barnas sosiale miljø, og hvilke rettigheter det enkelte barn har. Et tydeligere blikk på mobbing allerede i barnehagen, kan bidra til mer forebyggende arbeid tidlig som gir effekt videre inn i grunnskolen.

Arbeidet med hvordan de lovmessige endringene skal prege handlingsplaner og aktiv handling bør starte nå. Samtidig bør bemanningsnormen strammes inn slik at den gjelder for hele åpningstiden.

### Tendenser og utvikling

Den direkte mobbingen ansikt-til-ansikt er kanskje noe redusert i omfang, men den har blitt mer brutal. Det kan være planlagt vold mot enkeltpersoner som filmes og deles. Det har blitt mer indirekte mobbing (skjult mobbing). Dette foregår i situasjoner når voksne ikke kan se det som skjer, og ofte digitalt.

De elevene som er mest utsatt for mobbing opplever mobbing, trusler, krenkelser og utestenging på skolen, på fritiden, på fotballaget og digitalt. De får aldri fred. Det hender at barn ned i 9-10-års alder sender hatefulle trusler og krenkende meldinger anonymt.

Ved hjelp av sosiale medier spres mobbing raskt til et veldig stort publikum. Mobbingen blir et evigvarende problem. Denne mobbingen kan foregå på tvers av grunnskoler og videregående skoler, og mellom skoler internt i kommunen og utenfor kommunen. Derfor kan det skje at mobbingen fortsetter, og faktisk eskalerer, selv om en elev bytter skole.

Utfordringen med digital mobbing forsterker behovet for et godt samarbeid om barn og unges psykososiale miljø. Dette samarbeidet må prioriteres i overganger fra barnehage til grunnskole og videre til videregående skole. Det må inngå som en naturlig del imellom foresatte til barn i barnehage, i skole og ansatte, og imellom foresatte, skole og voksne med ansvar for barn og unges fritidsaktiviteter.

### De vanskelige tiltakene

Mobbing handler om sterke krefter innad i utrygge klasser eller grupper. Voksne har sviktet når mobbing skjer. Mobbing er komplekst. Derfor er det vanskelig å treffe med virkningsfulle tiltak. Det er aldri et barns skyld at mobbing oppstår. Nyere forskning viser at mobbing er fragmentert og rollene kan skifte fra uke til uke. Mobbing handler om å beherske det sosiale livet på skolen og om å få eller beholde venner. Negative grupperinger eller hierarkier dannes på grunn av en frykt for å ikke høre til, ikke fordi enkelte elever er særskilt aggressive.

Barn eller unge som krenker andre trenger veiledning og støtte i deres utvikling, ikke konfrontasjon eller straff. Voksne må kommunisere tydelige forventninger, men det handler mest om å bygge trygge relasjoner, tilhørighet og trygghet for alle. Tiltakene for å stoppe mobbing må derfor rettes mot miljøet. Man må reetablere et trygt og godt elevfellesskap, et gyldig «VI».

De skolene som lykkes i arbeidet for et godt psykososialt miljø er de som tar foreldre og andre på alvor fra første melding om et barn som ikke har det trygt og godt. Det er skoler som følger opp med å undersøke hva som foregår nøye, og som setter inn tiltak både på individ- og gruppenivå. Disse skolene jobber kontinuerlig med klasse- og skolemiljøet for å fremme inkluderende fellesskap hvor ingen blir ekskludert. De styrker tilsynet rundt elever som ikke har det bra, slik at de kan veilede/korrigere atferd og sette inn gode målrettede tiltak.

De skolene som strever er mer opptatt av å forsvare det de allerede gjør, og forteller ofte foreldre at de ikke ser at barnet eller ungdommen deres har det vanskelig. Da forsvinner tilliten mellom foreldre og skole, og prosessen utvikler seg til en evig kamp om å «eie» sannheten.

### Lær barn i barnehagen at mobbing ikke er bra

Et bilde som inneholder utendørs, vann, strand, natur

Automatisk generert beskrivelseI barnehagen er det også viktig å være klar over at mobbeatferd ikke er et personlighetstrekk. Både små og store barn motiveres av det å mestre noe, og av å ha gode venner.

Et barn som opplever både mestring og det å høre til, vil ikke føle behov for å oppføre seg på negative måter. Derfor er det mest hensiktsmessig at de voksne introduserer barnegruppene sine for normer og regler som styrker det prososiale, vennlige og medmenneskelige. Og at man samtidig tar avstand fra negative handlinger og mobbing.

I tillegg må personalet sørge for at mobbeatferd ikke forsterkes av tilskuere, og man må være gode rollemodeller som fremhever verdien av å være gode med hverandre. Å snakke om hvordan voksne og barn kan samarbeide for å stoppe og forebygge mobbeatferd, hjelper barna til å forstå at de er i et miljø som er trygt og godt og inkluderende.

Barn som forstår hva mobbing er og hvilke former det kan komme til uttrykk i, er bedre i stand til å oppdage mobbing dersom de er involvert i eller vitne til dette. Og barn som forstår at mobbing gjør vondt, og hvorfor det ikke er tillatt, er bedre i stand til å respondere på en passende måte, og til å be om hjelp når det trengs.

Forklar derfor barna at mobbing kan være erting, trusler (verbal), å slå, dytte eller sparke andre (fysisk), å ekskludere andre, spre rykter, si at noen ikke får være vennen din, eller å få noens venn til ikke å være venn lenger (relasjonell). Barn kan lett bruke mobbebegrepet på alle former for konflikt og negative, ubehagelige handlinger. Sørg derfor for at barna uansett forstår at det ikke er akseptert å bruke ord, handlinger eller relasjoner til å gjøre andre vondt.

### Et smil kan bidra til å skape trygghet i klasserommet

En lærer må være bevisst sin egen uttrykksform. De nonverbale signalene læreren sender ut blir sett og tolket av elevene. Elevene kan komme til å tolke en alvorlig lærer på ulike måter. Noen vil tenke at alvoret ikke har noe med dem å gjøre. Andre elever med andre erfaringer kan tenke at det handler om dem. «Hun liker meg ikke». Å være bevisst vennlig i samvær med alle elever skaper samhold og gjør at alle elever føler seg trygge.

Det er av betydning for hele elevgruppa at de ser at læreren har ekstra omsorg for dem som trenger det mest.

Forskning viser at smilet er et av de mest effektive verktøyene man kan bruke i mellommenneskelige undervisningssituasjoner (Hattie & Yates 2014). Men vi mennesker har en egen evne til å avsløre uekte, falske og ironiske smil. Som lærer må man være ute etter å spre de ekte, troverdige og tillitsvekkende smilene, vel vitende om at dette er svært positivt for elevene og dem man er sammen med.

Læreren har til enhver tid «publikum» til sine møter med elever og andre lærere. Man kan si at læreren er den viktigste rollemodellen for hvordan vi omgås med respekt, tillit, vennlighet og høflighet. Det er grunn til å være bevisst dette i samhandling med elevgruppen og med enkeltelever.

Elevene legger nøye merke til hvordan læreren forholder seg til andre elever, og at dette har effekt på medelevenes atferd overfor de samme elevene.

Dette er en anbefaling til alle lærere. Blikk, toneleie og små positive, respektfulle signaler i møte med elevene vil bli lagt merke til. Det gjør klassen trygg.

## 4.2 Hva skjer når skoler stenger på grunn av korona?

Når skolene stengte økte den digitale mobbingen. Stengte skoler ga ikke de som utsettes for mobbing det pusterommet de hadde trengt. Tvert imot, dagens digitale hverdag gir «plagerne» en utvidet arena for å utestenge, krenke og mobbe andre.

Digitalt kan muligheten til å sende anonyme meldinger gjøre maktubalansen større enn ved direkte mobbing ansikt til ansikt. Anonymitet gir grobunn for mer engstelse hos den utsatte som ikke vet hvem mobberen er. Den som mobber digitalt når også ut til et enda større publikum. Konsekvensen kan bli at den som utsettes for mobbingen aldri vil føle seg trygg. Yolo og TikTok er eksempler på apper som brukes av mange barn, og hvor det avdekkes mye mobbing, men mobbing kan også foregå på skolens egne chattekanaler når læreren ikke er pålogget.

Foresatte, som tok kontakt med mobbeombudet når skolene var stengt, fortalte om barn helt ned i 9-10-års alder som mottok anonyme trusler og meldinger av trakasserende eller sjikanerende karakter på Yolo. På TikTok ble det meldt om delte videoer som ble fulgt opp av ekle kommentarer fra klassekamerater.

Lærere var klar over mobbingen på digitale plattformer, men de er avhengig av hjelp fra andre voksne. Derfor bør foresatte sette deg inn i barnas apper og kommunikasjonsverktøy. De bør lære barna å ta skjermbilde av ubehagelige meldinger, og om nødvendig, blokkere den som krenker. Foresatte kan dele profil med de aller yngste på sosiale medier slik at det blir lettere å ha oversikt over hva som foregår. Og de bør snakke med egne barn om respekt, toleranse og inkludering, og lære barna å forstå konsekvenser av handlinger digitalt, slik at de hjelpes til å ta bedre valg.

### 4.2.1 Skoleåpning med smittevern ga nye muligheter

Skoleåpning med smittevern tvang skoler til å omorganisere og tenke nytt. Det var nok krevende, men for enkelte elever ga det en helt ny skolehverdag. I flere av de sakene mobbeombudet er involvert ble det meldt om barn som blomstret gjennom økt trivsel, lærelyst og trygghet. Et bilde som inneholder utendørs, gress, vann, person

Automatisk generert beskrivelse

Årsaken så ut til å være at skolen gjorde en god jobb når elevene ble plassert i nye, mindre grupper. Det var gjennomtenkt hvilke elever som skulle plasseres sammen, og lederne klarte å gi ansvaret til de lærerne og spesialpedagogene som allerede hadde den tetteste relasjonen til elevene med de største utfordringene. Dette er lærere/spesialpedagoger som forstår hva utfordringene består i, og hvordan man må samhandle med elevene for å bygge og vedlikeholde den nødvendige relasjonen.

Et annet poeng kan være at utsatte elever har lettere for å finne tilhørighet i mindre, godt sammensatte grupper, og derfor kjente seg verdsatt på en annen måte enn i en større gruppe elever. Elevene fikk tilknytning til færre voksne, men nettopp de voksne de stoler fullt og helt på.

Mobbeombudet fikk også melding om det motsatte. Enkelte elever som er veldig avhengig av å være sammen med akkurat de lærerne de kjenner godt, for å føle seg trygg og komfortabel på skolen, ble ikke ble plassert i gruppe sammen med disse lærerne. Skolen kunne ha en god grunn. Det er mange behov som skal tilfredsstilles. Men årsaken kan også være at de ikke brukte nok tid og ressurser på å prioritere de største og mest krevende behovene.

Lærerne har ulike forutsetninger for å skape gode relasjoner til forskjellige typer elever. Noen lærere har mye å spille på, et bredt repertoar og får god kontakt med mange forskjellige elever, mens andre opplever at det varierer sterkt i møte med de ulike elever (Lyng 2004b). Det å ikke få til gode relasjoner med elever kan oppleves som utilstrekkelighet.

Derfor vil det være en styrke for lærernes utviklingsarbeid dersom de får anledning til å snakke åpent om hvilke elever de lykkes bra og mindre bra med å bygge relasjoner til. For eksempel under temaet «hva gjør jeg når relasjonen til en elev er vanskelig?» Forskningen viser at skoler som setter dette temaet jevnlig på dagsorden, ofte opererer med en formell eller uformell fordeling av hovedansvar for elever ut fra hvilke elever de fikk til best relasjoner med.

## 4.3 Styrk arbeidet mot mobbing i Trøndelag

Ett mobbeombud har i dag ansvar for omtrent 75 000 barnehagebarn og grunnskoleelever, og deres foresatte, samt 38 skoleeiere og barnehagemyndigheter. To mobbeombud vil kunne nå ut til vesentlig flere enn ett, og det vil gi et faglig fellesskap for diskusjoner og kvalitetssikring når sakene er komplekse og krevende. Et mobbeombud har taushetsplikt og kan ikke drøfte ulike problemstillinger med hvem som helst. Slik det er nå er tjenesten også ekstra sårbar ved sykdom, fordi oppgavene ikke kan overtas uten videre av andre ansatte på grunn av taushetsplikten.

Mandatet til mobbeombudet bør evalueres jevnlig. En slik evaluering må sees i lys av den nasjonale målsettingen for fylkesvise mobbeombud. Denne målsettingen framhever at et mobbeombud skal støtte og veilede barn, elever og foreldre, som opplever at retten til et godt psykososialt miljø ikke blir godt nok ivaretatt i barnehage og grunnskole (Utdanningsdirektoratet 2018). I arbeidet inngår det også å legge til rette for forebygging, dokumentasjon, erfaringsdeling og dialog i fylket og nasjonalt.

Et bilde som inneholder solnedgang, utendørs, vann, sol

Automatisk generert beskrivelseMobbeombudstjenesten er et lavterskeltilbud for barn/unge, foresatte og ansatte i skole og barnehage. Nettopp det at ombudet er lett tilgjengelig på individnivå, og samtidig er aktiv på systemnivå i kommunene, er en styrke som bør opprettholdes. Ombudet møter de som opplever at retten deres til et godt psykososialt miljø ikke blir ivaretatt bra nok, og blir kjent med deres «historier». Slike møter gir en uvurderlig kompetanse som mobbeombudet kan utnytte i sine egne kompetansebyggende foredrag på enhets- og kommunenivå.

*Derfor anbefales en styrking av ombudstjenesten, for å bli en enda viktigere aktør i arbeidet mot mobbing. Det anbefales ikke en endring av mandatet, slik at mobbeombudet blir enten et lavterskeltilbud eller en tjeneste på systemnivå.*

Mobbeombudsordningen er fortsatt for dårlig kjent blant både foresatte og elever. Det er også tydelig at mobbeombudet ikke når ut til barnehagene på samme måte som til skolene. Dette viser både egen erfaring i arbeidet som mobbeombud, og evaluering av ordningen med fylkesvise mobbeombud.

(NOVA-rapport 11/20: <https://www.oslomet.no/forskning/forskningsprosjekter/evaluering-fylkesvise-mobbeombud>).

*Dersom dette skal snu, slik at ombudet blir tilgjengelig og kjent for alle som trenger det i et stort fylke, må ombudstjenesten styrkes. Tjenesten må bli enda mer proaktiv og oppsøkende overfor aktuelle brukere.*

*Mobbeombudet skal være lett å få tak i og tilgjengelig for både de som står i krevende saker og de som trenger mer kompetanse. Gjennom en styrking av mobbeombudstjenesten økes kapasiteten, og det blir færre vanskelige vurderinger om hva som må prioriteres til enhver tid.*

Det anbefales at ombudstjenesten i Trøndelag styrkes gjennom å tilsette flere mobbeombud, og gjennom å satse på en helhetlig tjeneste som betyr et systematisert samarbeid innenfor elev-, lærlinge- og mobbeombudstjenesten.

# Kjennskap og erfaringer med mobbeombudsordningen

I forbindelse med den gjennomførte evalueringen av ordningen med fylkesvise mobbeombud for barnehage og grunnskole 2018-2020, gjennomført av Oslo Met (NOVA-rapport 11/20: <https://bit.ly/3lUfcOi>) ble ulike relevante målgrupper og brukergrupper stilt følgende spørsmål om ordningen.

* Hvilken kjennskap har de ulike målgruppene og brukergruppene til ordningen med mobbeombud for barnehage og grunnskole?
* Hvilke erfaringer har de ulike målgruppene og brukergruppene med mobbeombudene, og hvilke behov har de for ordningen?
* Fungerer ordningen med mobbeombud like godt i barnehagen og i grunnskolen?

Under følger en oppsummering av besvarelsen til ulike mål- og brukergrupper (nasjonalt):

## Oppsummering: Det kommunale nivået

Kjennskap til mobbeombudene er størst i skolesektoren, og noe lavere i barnehagesektoren. Blant barnehagestyrere har kun en tredjedel god kjennskap til ordningen.

Tilsvarende forskjeller finner vi i det å ha mottatt god informasjon. Mens andelen som opplever at tilbudet dekker behovet på deres myndighetsnivå er klart høyest blant skoleeiere. Kontakt med mobbeombudet er også vanligst blant skoleeierne, hvor omtrent halvparten har hatt kontakt.

Både skolesektoren og barnehagesektoren er enige om at å spre kunnskap om elevenes rettigheter, og å veilede skoler/barnehager/foreldre i enkeltsaker, er to av de viktigste oppgavene for et mobbeombud.

Kommunen som skoleeier er tydelig mindre opptatt av ombudets rolle i å veilede skoleeier i lovverket, enn det kommunen som barnehagemyndighet og barnehageeier er. Dette henger sannsynligvis sammen med at lovverket knyttet til elevenes rett til et godt skolemiljø, er tydeligere enn lovverket når det gjelder barns rett til et godt sosialt miljø i barnehagen.

Plasseringen av ombudet i fylkeskommunen blir vurdert som hensiktsmessig av skole- og barnehagesektorene, når det gjelder veiledning i arbeidet med skolemiljøet og i enkeltsaker. Lavest oppslutning samlet sett får denne plasseringen, når det gjelder å legge til rette for samarbeid mellom ulike etater.

## Oppsummering: Foreldre i barnehage og grunnskole

Kun en tredjedel av foreldrene vet hva mobbeombudet kan hjelpe dem med. Dette gjelder også de som har hatt kontakt med ombudet. Bare en av fem har fått informasjon om ordningen. Men over halvparten mener det er behov for et mobbeombud for barnehage og grunnskole.

Det er verdt å merke seg at den store majoriteten av foreldre, inkludert dem som har hatt kontakt med mobbeombudet, sier at barnet deres trives på skolen. Omtrent en av ti oppgir at barnet deres har opplevd å bli mobbet på skolen.

Foreldre til barn i barnehagen rapporterer at deres barn trives, at de har venner og at barnehagen bidrar til barnets sosiale utvikling – også de som har hatt kontakt med mobbeombudet.

## Oppsummering: Elever

Oppdaterte tall fra Ungdataundersøkelsen viser at åtte prosent av norske ungdomsskoleelever jevnlig utsettes for plaging, trusler eller utfrysing av andre unge på skolen eller i fritiden (Bakken 2019). Andelen har vært stabil de siste årene og er jevnt fordelt blant gutter og jenter. Undersøkelsen viser også at en del unge opplever trakassering, trusler og utestengelser på nett.

I tillegg til elever som utsettes for mobbing, er en del også involvert i mobbing, ved at de selv er med på plaging, trusler eller utfrysing av andre unge på skolen eller i fritida.

I NOVA-rapporten innebærer en psykososial forståelse at mobbing ikke primært bør behandles som et forhold mellom overgriper og offer, men som et sosialt fenomen som kan berøre alle barn og unge, der det finnes situasjoner som i ulik grad muliggjør mobbingen. Forstått på denne måten er mobbing og skolens håndtering av mobbesituasjoner noe som kan angå hele elevgruppen.

Derfor har forskerne hentet inn opplysninger om hvordan elever flest på ungdomstrinnet opplever skolens håndtering av mobbing og hvor godt kjent ordningen med mobbeombud er i elevpopulasjonen. Opplysninger om dette er innhentet fra Ungdataundersøkelser gjennomført første halvdel av 2020, i 15 kommuner som tidligere tilhørte Buskerud fylke (nå Viken). Buskerud har hatt mobbeombud siden 2013. Totalt 5589 besvarelser inngår i datamaterialet.

Ungdatamaterialet viser at få elever vet hva mobbeombudet kan hjelpe dem med, og at under halvparten har hørt om ombudet.

Et bilde som inneholder person, utendørs, barn, gress

Automatisk generert beskrivelseTallene viser også at elevene ikke har spesielt stor tiltro til at skolen er kjent med hvem som blir utsatt for mobbing. Tilliten til at skolen vil ta mobbingen på alvor dersom den kjente til det, er derimot større – bortsett fra blant de som er blitt utsatt for mobbing. Hele 70 prosent i denne gruppen elever mener at skolen ikke vil ta mobbingen på alvor.

Åtte prosent av elevene oppgir å ha vært utsatt for mobbing, og omtrent to prosent oppgir å ha mobbet andre.

Kun to prosent av elevene har hatt kontakt med mobbeombudet. Blant disse er 78 prosent svært eller litt fornøyd med kontakten.

I dette evalueringsprosjektet ble det også gjennomført en kort spørreskjemaundersøkelse til alle fylkesledere for Elevorganisasjonen. Av elleve inviterte deltok seks representanter fra like mange fylker.

Undersøkelsen til Elevorganisasjonen tyder på at fylkeslederne er godt kjent med mobbeombudet, og mener ombudets oppgaver er viktige. Fylkeslederne har ikke hyppig kontakt med ombudet, men flere hadde jevnlig kontakt.

Elevorganisasjonen mener også at ansettelse i fylkeskommunen er hensiktsmessig. To fylkesledere uttrykte ønske om et lag med personer snarere enn en enkelt ansatt som mobbeombud.

## Oppsummering: Foreldre til barn som har vært i kontakt med mobbeombudet

Resultatene er fra foreldre til barn i barneskolen og ungdomsskolen. Totalt deltok 247 foreldre i undersøkelsen. Foreldre til barn i barnehagen er ikke inkludert fordi kun åtte foreldre deltok i undersøkelsen.

De fleste foreldre/foresatte som kontaktet mobbeombudet hadde selv et barn som var utsatt for mobbing, trakassering eller krenkelse, og for mange har dette pågått over flere år.

95 prosent av foreldrene tok kontakt med mobbeombudet fordi et barn var utsatt, og/eller de opplevde det sosiale miljøet på skolen ikke var godt nok.

Foreldrene opplevde at mobbeombudet viste forståelse, og ga informasjon og råd, og mange opplevde at mobbeombudet bidro til at skolen satte inn tiltak.

Over 90 prosent av foreldrene vil anbefale andre å kontakte mobbeombudet. De føler at det var til god hjelp, opplevde at ombudet hadde tid til dem, og var lett å komme i kontakt med.

Mange foreldre/foresatte opplevde at skolen ikke satte inn tiltak, informerte eller lykkes med å skape et trygt sosialt miljø for eleven. Foreldrene/foresatte måtte selv informere skolen om elevens utsatthet for mobbing, trakassering eller krenkelse.

Kun en av ti har mottatt informasjon om mobbeombudet fra skolen; de fikk kjennskap til mobbeombudet via media, nett, sosiale medier eller andre voksne rundt dem, som familie eller venner.

# Kilder

Brandzæg, I, Torsteinson, S, Øiestad, G (2016). *Se eleven innenfra. Relasjonsarbeid og mentalisering på barnetrinnet* (Gyldendal Norsk forlag AS)

Eriksen, I M, Lyng, T (2018). *Elevenes psykosoiale miljø. Gode strategier og blinde flekker i skolemiljøet* (Fagbokforlaget)

Bergkastet, I, Duesund, C (2015). *Inkluderende læringsmiljø. Faglig og sosialt* (Gyldendal Norsk forlag AS)

Idsøe, E C, Roland, P (2017). *Mobbeatferd i barnehagen. Temaforståelse – forebygging – tiltak* (Cappelen Damm AS)

Brandzæg, I, Torsteinson, S, Øiestad, G (2019). *Se barnet innenfra, hvordan jobbe med tilknytning i barnehagen* (KF)

Roland, E (2014). *Mobbingens psykologi. Hva kan skolen gjøre?* (Universitetsforlaget)

# Vedlegg 1: Regnskap

|  |  |  |  |  |
| --- | --- | --- | --- | --- |
|  | **Mobbeombud, prosjekt 200579 - Regnskap 2019** |  |  |  |
| **Konto** | **Konto(T)** | **Ansvar** | **Tjeneste** | **Beløp** |
| 11000 | Kontormateriell- og rekvisita | 613009 | 5155 | 1 267,00 |
| 11051 | Læremidler, (trykte og digitale) | 613009 | 5155 | 3 794,00 |
| 11200 | Annet forbruksmateriell | 613009 | 5155 | 1 711,14 |
| 11201 | Kost etter regning | 613009 | 5155 | 155,00 |
| 11202 | Overnatting etter regning | 613009 | 5155 | 5 445,01 |
| 11500 | Opplæring, kurs ansatte | 613009 | 5155 | 8 742,50 |
| 11502 | Kost etter regning, kurs | 613009 | 5155 | 3 500,00 |
| 11503 | Overnatting etter regning, kurs | 613009 | 5155 | 2 160,75 |
| 11601 | Kostgodtgjørelse | 613009 | 5155 | 5 992,72 |
| 11602 | Km-godtgjørelse egen bil | 613009 | 5155 | 11 227,40 |
| 11703 | Transportutgifter ansatte | 613009 | 5155 | 24 728,03 |
| 11853 | Forsikring ansatte | 613009 | 5155 | 226,46 |
| 1-2 | KJØP AV VARER OG TJENESTER SOM INNGÅR I FYLKESKOMMUNAL EGENPRODUKSJON |  |  | 68 950,01 |
| 14290 | Merverdiavgift som gir rett til mvakompensasjon | 613009 | 5155 | 4 794,77 |
| 4 | OVERFØRINGSUTGIFTER |  |  | 4 794,77 |
| 17000 | Refusjon fra staten \* | 613009 | 5155 | -500 000,00 |
|  | Intern finansiering | 613009 | 5155 | -660 412,57 |
| 17290 | Kompensasjon for merverdiavgift | 613009 | 5155 | -4 794,77 |

|  |  |  |  |  |
| --- | --- | --- | --- | --- |
|  | **Foreløpig regnskap 2020** |  |  | 08.09.2020 |
| **Konto** | **Konto(T)** | **Ansvar** | **Tjeneste** | **Beløp** |
| 11000 | Kontormateriell- og rekvisita | 613009 | 5155 | 233,00 |
| 11201 | Kost etter regning | 613009 | 5155 | 1 375,00 |
| 11202 | Overnatting etter regning | 613009 | 5155 | 2 156,25 |
| 11500 | Opplæring, kurs ansatte | 613009 | 5155 | 2 875,00 |
| 11601 | Kostgodtgjørelse | 613009 | 5155 | 1 581,51 |
| 11602 | Km-godtgjørelse egen bil | 613009 | 5155 | 1 155,00 |
| 11703 | Transportutgifter ansatte | 613009 | 5155 | 3 139,96 |
| 11853 | Forsikring ansatte | 613009 | 5155 | 139,36 |
| 1-2 | KJØP AV VARER OG TJENESTER |  |  | 12 655,08 |
| 14290 | Merverdiavgift som gir rett til mvakompensasjon | 613009 | 5155 | 535,29 |
| 4 | OVERFØRINGSUTGIFTER |  |  | 535,29 |
| 17000 | Refusjon fra staten \* | 613009 | 5155 | -500 000,00 |
|  | Lønnsbidrag seksjon organisasjon | 613009 | 5155 | -50 000,00 |
|  | Intern finansierng | 613009 | 5155 | -630 000,00 |
| 17290 | Kompensasjon for merverdiavgift | 613009 | 5155 | -535,29 |

\* Utdanningsdirektoratet gir 500 000 i et årlig tilskudd i prosjektperioden.

På grunn av korona er det brukt lite midler i 2020 til reiser til møter, samlinger, kurs og konferanser. Møter med noen få deltakere kom i gang ca. 1. juni.

# Vedlegg 2: Oversikt over foredrag og innlegg

Tabell 1: Oversikt over foredrag, innlegg og møter for ansatte (evt. inkludert foresatte)

|  |  |  |
| --- | --- | --- |
| Foredrag – innlegg – formidling | Tittel – tema | Kommune |
| Namsos, for skoleeiere, skoleledere og tillitsvalgte. Erfaringer og muligheter rundt forebygging og håndtering av 9A-saker. Arrangør KS, Utdanningsforbundet og Skolelederforbundet. 16.9.2019. | Kapittel 9A – til barnets beste. Presentasjon av mobbeombudet. | Namsos |
| Trondheim, for skoleeiere, skoleledere og tillitsvalgte. Erfaringer og muligheter rundt forebygging og håndtering av 9A-saker. Arrangør KS, Utdanningsforbundet og Skolelederforbundet. 20.9.2019. | Kapittel 9A – til barnets beste. Presentasjon av mobbeombudet. | Trondheim |
| Stiklestad – konferanse om utenforskap. Arrangør fylkesmannen i Trøndelag, Rådet for likestilling av funksjonshemmede i Trøndelag, Helse Nord-Trøndelag HF, NAV Trøndelag og Funksjonshemmedes Fellesorganisasjon (FFO) i Trøndelag. For alle ansatte i offentlig sektor, politikere og brukerorganisasjoner. 19.9.2019. | Tilhørighet og utenforskap | Verdal |
| Byneset - Snillet Gård Friluftsbarnehage. Foredrag for foresatte og ansatte. 15.10.2019. | Mobbeombudet møter ansatte og foresatte ved Snillet Gård Friluftsbarnehage. | Trondheim |
| Malmen barnehage. Foredrag for alle ansatte. 22.10.2019. | Mobbeombudet møter ansatte ved Malmen barnehage | Malm |
| Melhus vgs. Foredrag og gruppearbeid for lærere og ledere, med hovedvekt på 9 A-5. 25.102019. | Mobbeombudet møter lærere og ledere ved Melhus vgs | Melhus |
| Åsly skole. Foredrag for lærere og ledere ved Fevåg/Hasselvika skole, Mælan skole, Testmann Minne skole, Vanvikan skole og Åsly skole. 29.11.2019. | Folkehelse og livsmestring fra mobbeombudets perspektiv | Indre Fosen |
| Venn Oppvekstsenter. Foredrag for lærere og ledere ved Venn Oppvekstsenter 28.1.2020. | Hva kjennetegner et trygt og godt skolemiljø? | Skaun |
| NTNU. Stand på karrieredag for studenter. 30.1.2020. | Stand | Trondheim |
| Grong barne- og ungdomsskole. Foredrag for lærere og ledere ved Harran Oppvekstsenter, avd. skole og Grong barne- og ungdomsskole. 10.2.2020. | Hva kjennetegner et trygt og godt skolemiljø? | Grong |
| Grong barne- og ungdomsskole. Foredrag for skoleansvarlig kommune, rektorer, styrere og tillitsvalgte ved Harran Oppvekstsenter, avd. skole og Grong barne- og ungdomsskole. 10.2.2020. | Kap. 9 A 5 - hvordan ivareta både ansatte og barna? | Grong |
| Skolen ved St. Olav. Foredrag for ledere og lærere ved skolen, St. Olavs hospital. 10.3.2020 | Hvordan forstå mobbingens mekanismer, og kan vi forebygge mobbing eller annen uønsket atferd? | Trondheim |

Tabell 2: Oversikt over foredrag, innlegg og møter for foresatte (evt. Inkludert ansatte)

|  |  |  |
| --- | --- | --- |
| Foredrag – innlegg – formidling | Tittel – tema | Kommune |
| Mære skole. Foredrag på samling for foresatte og ansatte 10.9.2019 | Foreldrenes rolle og barns digitale hverdag | Steinkjer |
| Åsly skole, 4. trinn. Foredrag på samling for foresatte og kontaktlærere. 5.2.2020. | Skole og foreldre sammen om en mobbefri hverdag | Indre Fosen |
| Grong barne- og ungdomsskole. Foredrag for foresatte ved Harran Oppvekstsenter, avd. skole og Grong barne- og ungdomsskole. 10.2.2020. | Skole og foreldre sammen om en mobbefri hverdag | Grong |
| Lade skole. Foredrag for ledere, lærere og foresatte, 5. trinn. 25.2.2020. | Skole og foreldre sammen om en mobbefri hverdag | Trondheim |
| Romolslia skole. Foredrag for ledere, lærere og foresatte, 6. trinn. 2.3.2020. | Skole og foreldre sammen om en mobbefri hverdag | Trondheim |
| Nypvang skole, Byneset. Foredrag for foresatte, lærere og ledere 1. – 4. trinn. 5.3.2020. | Skole og foreldre sammen om en mobbefri hverdag | Trondheim |
| Nypvang skole, Byneset. Foredrag for foresatte, lærere og ledere 5. – 7. trinn. Samarbeid med politiets forebyggende-gruppe. 5.3.2020. | Skole og foreldre sammen om en mobbefri hverdag | Trondheim |

Tabell 3: Oversikt over ekspertmøter (inkludert foredrag/innlegg)

|  |  |  |
| --- | --- | --- |
| Foredrag – innlegg – formidling | Tittel – tema | Kommune |
| Arena Meråker. Samling for trivselsagenter i Trøndelag, arrangert av 4H. 14.9.2020 | Hvordan kan vi forebygge og håndtere mobbing? | Meråker |
| Venn Oppvekstsenter. Mobbeombudet møter elevrådet som forberedelse før møte med lærere og ledere samme dag. 28.1.2020. | Hva kjennetegner et trygt og godt skolemiljø? | Skaun |
| Hallset skole. Avslutningsdag i vennskapsuka, med tema Gleding, for hele skolen, elevrådet intervjuet mobbeombudet om vennskap. 7.2.2020. | Vennskap – betydning for inkludering og et godt skolemiljø | Trondheim |
| Romolslia skole. Møte med elever på 6. trinn som forberedelse før foredrag for foresatte samme kveld. 2.3.2020. | Mobbeombudet møter elevene på Romolslia skole, 6. trinn | Trondheim |

Tabell 4: Avlyste eller utsatte fastsatte foredrag, innlegg og/eller møter etter 12. mars 2020

|  |  |  |
| --- | --- | --- |
| Foredrag – innlegg – formidling | Tittel – tema | Kommune |
| Innlegg og workshop med lærere og ledere på Flatåsen skole, 8. trinn. 13.3.2020. | Utestenging | Trondheim |
| Alle barnehager i Heimdal-området. Foredrag og gruppearbeid for foresatte og ansatte. 19.3.2020. | Kan ansatte og foreldre sammen hindre mobbeatferd, og skape trivsel og vennskap for alle barn i barnehagen? | Trondheim |
| Mælan skole. Foredrag for foresatte og ansatte 23.3.2020. | Ikke fastsatt | Indre Fosen |
| Åsly skole. Foredrag på et foreldremøte for hele skolen. 22.4.2020. | Arbeidstittel: Temakveld om godt læringsmiljø og mobbing. | Indre Fosen |
| Åsly skole. Møte med skolens elever på mellom- og ungdomstrinnet 22.4.2020. | Arbeidstittel: Godt læringsmiljø og mobbing. | Indre Fosen |
| Fagforbundet Trøndelag. Innlegg/foredrag for SFO-ledere i Trøndelag 11.6.2020. | Hva kan SFO-ledere gjøre for å sikre at alle elver har et godt skolemiljø? | Trøndelag |
| Binde skole. Foredrag på foreldremøte. Dato ikke fastsatt. | Sosiale medier, nettvett, utenforskap | Steinkjer |

# Vedlegg 3: Oversikt over innlegg på mobbeombudets facebook-side

26.8.2020 En reflekterende kultur i barnehagen – Å like alle barna er de voksnes ansvar

21.8.2020 Klassevenn

18.8.2020 Informasjon om elev- og lærlingombudet og mobbeombudet i Trøndelag

14.82020 Hvordan kan man gjøre det trygt for eleven å være seg selv?

12.8.2020 Om å bry seg om hvem eleven egentlig er – relasjonsbygging

8.8.2020 Kan et smil bidra til å skape trygghet i klasserommet?

4.8.2020 Å lete bak atferd

28.7.2020 Delt kronikk – Foreldrene er barnas trygge havn når de starter i barnehagen

24.7.2020 Hva betyr anerkjennelse for elevene?

21.7.2020 Elevers egne opplevelser av å bli tatt ut av klasserommet

18.7.2020 Delt forskningskafe - Barn og unge med utfordrende atferd, hva gjør skolen?

15.7.2020 Pedagogiske tiltak for barn med ADHD

11.7.2020 Vedtatte endringer i barnehageloven – barns psykososiale miljø

6.7.2020 Delt rapport: Evaluering av ordningen med fylkesvise mobbeombud (NOVA)

3.7.2020 Betydningen av vennskap og tilhørighet i videregående skole

30.6.2020 Delt artikkel: Mobbing av barn hjemme

26.6.2020 Vi mennesker er flokkdyr – betydningen av tilhørighet og affektinntoning

23.6.2020 Delt artikkel: Hva betyr det å være en inkluderende skole?

19.6.2020 Lek skal i større grad tilbake i skolen

17.6.2020 Hvordan kan vi skape forutsigbarhet og trygghet for de engstelige elevene etter sommerferien?

13.6.2020 Hva gjør vi når vi møter barn med angst hjemme eller i skolen?

10.6.2020 Hvordan og hvorfor må vi kontrollere vårt eget sinne overfor barn

5.6.2020 Delt podcast: Rasisme i skolen

2.6.2020 Inkludering gjennom lek i barnehagen

29.5.2020 Omorganisering pga. smittevern skaper økt trygghet for enkelte barn

26.5.2020 Delt podcast: Hvordan undervise i demokrati og medborgerskap?

22.5.2020 Delt eget avisinnlegg: Karakter i orden og atferd

19.5.2020 Hvorfor legger vi ikke merke til skjult mobbing blant guttene?

15.5.2020 Om strategien «tett på» og viktigheten av relasjonsarbeid

12.5.2020 Behovet for tilhørighet er et grunnleggende menneskelig behov

8.5.2020 Omsorgsfull kontroll – karakteristisk for anbefalt atferdsregulering

5.5.2020 Delt artikkel: Hva skal egentlig til for at barn kan fortelle om det som er vondt og vanskelig?

1.5.2020 Stortingsmelding: «Tett på» - Tidlig innsats og inkluderende fellesskap i barnehage, skole og SFO

28.4.2020 Delt doktoravhandling: «Jevnaldringsavvisninger og empati i barns lek og samspill»

24.4.2020 Delt forskningskafe: Kunsten å bygge godt klassemiljø

21.4.2020 Skolestart etter nedstenging – en gylden anledning til å restarte klassemiljøet

17.4.2020 Tilknytning er en medfødt kapasitet hos mennesket

14.4.2020 Det grunnleggende antimobbearbeidet i barnehagen

3.4.2020 Delt podcast: «Fra individuell aggresjon til sosiale prosesser: Mobbeforskningens etablering og utvikling i skjæringspunktet mellom vitenskap og politikk»

31.3.2020 Påvirker temperament skoleprestasjonen?

27.3.2020 Delt innlegg: Stengte skoler fører til økning i digital mobbing

24.3.2020 Er det mulig å sette varme grenser?

20.3.2020 Betydningen av vennskap i barnehagen

17.3.2020 Delt: Redd Barnas seks råd om hvordan du kan snakke med barn om koronaviruset

13.3.2020 Voksne som griper aktivt inn og stopper tilløp til mobbing

10.3.2020 Barn er forskjellige, og vi skal være sammen med dem alle

6.3.2020 Skolevegring

3.3.2020 Barn trenger å lære hvordan man kan respondere på mobbesituasjoner

28.2.2020 Utvikling av et «gyldig vi» - klassefellesskap

25.2.2020 Hva er viktig for små barns utvikling?

21.2.2020 Kan politikk og samfunnsmessige prioriteringer påvirke kvaliteten på voksen-barn-relasjonen i barnehagen?

18.2.2020 Delt informasjon om «Guttas campus», et skreddersydd opplegg for gutter som sliter faglig og sosialt

14.2.2020 Barnekonvesjonen artikkel nr. 3 Barns beste

11.2.2020 Opplæringsutvalgets vurdering av 9 A i Opplæringsloven

7.2.2020 Skryt av «Vennskapsuka» på Hallset skole

4.2.2020 Samarbeid mellom hjem og skole har stor betydning for forebygging av mobbing

1.2.2020 Vekslere – de som veksler mellom å bli mobbet og mobbe selv

28.1.2020 Sosiale mønstre blir lett en selvfølge. Derfor må den sosiale standarden settes tydelig

24.1.2020 Har hjemmeforhold noe å si for hvem som blir mobbet?

21.1.2020 Hva bør barnehageansatte gjøre for å hjelpe alle barn i sine ulike roller ved mobbeatferd?

17.1.2020 Gode rollemodeller har størst forutsetning for å forebygge og stoppe mobbeatferd

14.1.2020 Kan mobbing være smittsom?

10.1.2020 Har digital mobbing andre konsekvenser enn tradisjonell mobbing?

7.1.2020 Mobbing i barnehagen, hvem er i risikosonen?

3.1.2020 Hvordan viser små barn begynnende mobbeatferd i barnehagen?

23.12.2019 Av og til bør vi tenke over hvordan vi møter barn

17.12.2019 Trygghet og trivsel gir mer læring

13.12.2019 Hvordan skal vi forstå at barn kan oppføre seg annerledes sammen med ulike lærere?

10.12.2019 Informasjon om filmen «Systemsprengeren»

6.12.2019 Barn skal være trygge i klasserommet, men hva innebærer trygghet egentlig?

3.12.2019 Hva kan barnehageansatte gjøre for å forebygge mobbing?

29.11.2019 Er skolen barnemoden?

26.11.2019 Hvem er mest utsatt for å bli krenket, diskriminert, trakassert og mobbet på skolen? Det er de som skiller seg ut pga. seksuell legning, etnisitet osv.

22.11.2019 Informasjon om UNICEF sin kampanje for barnerettighetene

19.11.2019 Fem sentrale innsatser i arbeidet mot mobbing i barnehagen

15.11.2019 Lærere bør ha et godt forhold til alle elevene sine

12.11.2019 Er skjult mobbing hovedsakelig en utfordring blant jenter?

8.11.2019 Delt artikkel: «Ta inspeksjon på alvor!»

5.11.2019 Hvorfor sier ikke barn ifra når de blir mobbet?

1.11.2019 Barn i barnehagen skal lære mange sosiale ferdigheter for å utvikle positive vennerelasjoner og forebygge mobbeatferd

29.10.2019 Mobbing, krenkelser og overgrep øker på nett

25.10.2019 Teknologien inntar klasserommet i stadig større grad, er lærere og elever godt nok forberedt?

22.10.2019 Foreldre – skole samarbeid mot mobbing i barnehagen

18.10.2019 9 A 5 – Elevene har blitt mer trygg, men lærere har blitt utrygge

15.10.2019 Hvordan utvikle sosiale ferdigheter som empati hos små barn?

11.10.2019 Er vi gode forbilder for barna våre?

8.10.2019 Delt innlegg fra Redd Barna: Hva mener elevene om skolemiljøet sitt?

4.10.2019 Det film: «Lik meg» om betydningen av å ha en bestevenn

1.10.2019 Informasjon om nytt nasjonalt nettsted for elev- og lærlingombudet og mobbeombudet

27.9.2019 Delt Utdanningsdirektoratets: «Guide til foreldre med barn som ikke har det trygt og godt på skolen»

24.9.2019 Informasjon om studiet «Barnehagemiljø og krenkelser» i regi av Høgskolen i Innlandet»

20.9.2019 Informasjon om mobbeombudets foredragsvirksomhet

17.9.2019 Delt artikkel: Utvikling av relasjonskompetanse i barnehagen

13.9.2019 Informasjon om Trondheim Pride og hvordan vi kan støtte og hjelpe LHBT-ungdom (lesbiske, homofile, bifile og transseksuelle)

10.9.2019 Informasjon om Trøndelag fylkeskommune sitt klimaverksted for ungdom

10.9.2019 Informasjon om prosjektet «Inkludering på alvor» i Indre Fosen

6.9.2019 Delt egen kronikk: «Elevene skal oppleve skolen som meningsfull her og nå»

3.9.2019 Informasjon om Statped sin nye rådgivningstjeneste «Spør oss»

29.8.2019 Det første mobbeombudet i Trøndelag takker for seg

23.8.2019 Informasjon om mobbeombudets arbeid og hva tjenesten kan tilby

20.8.2019 Informasjon om filmen «Våre håpefulle»

16.8.2019 Anmodning om delta i høringsprosessen for barnehageloven – en styrking av barnehagebarns rettigheter til et trygt og godt miljø

13.8.2019 Delt podcast: «Skolestarter»

9.8.2019 Delt egen film om oppstart for nytt mobbeombud i Trøndelag